„Uite ce face! Uite!”, se aude vocea unei fetițe din înregistrarea făcută de tatăl ei în care doi jandarmi încearcă să imobilizeze un bărbat. Unul dintre oamenii legii îi pune o mână în jurul gâtului, iar cu cealaltă îl împinge pe iarba de la marginea Parcului Central din Vatra Dornei. Țipetele bărbatului sunt înăbușite de muzica populară de la un festival din apropiere.

Din când în când se aude un „liniștește-te” și „stai acolo jos, am spus!”. Dar acesta continuă să se miște și își împinge palmele în pământ. După câteva minute, o jandarmeriță se apleacă în fața bărbatului și apasă scurt pe spray-ul cu gaze lacrimogene. Jetul îl lovește direct în față, de la o distanță mică. Bărbatul nu mai face nicio mișcare, jandarmii îi pun cătușele. Își dau seama că ceva nu este în regulă, pentru că bărbatul era inert. Îl întorc pe o parte și îi dau cătușele jos. Astea sunt ultimele momente de cunoștință ale lui Ioan Csapai, de 55 de ani, din Vatra Dornei, filmate de un angajat de la Radio Dorna.

A murit în dimineața următoare. Era deja în stop cardio-respirator când a ajuns la Spitalul Județean Suceava. Aici, chirurgii au descoperit că suferise un infarct entero-mezenteric masiv, care se produce prin obstrucționarea bruscă a vaselor care duc sângele spre intestin. Este o afecțiune gravă care duce la deces în 70 la sută dintre cazuri. La câteva ore după operație, medicii au declarat decesul lui Csapai.

Chirurgul care l-a operat, Dorin Stănescu, a declarat pentru Adevărul că infarctul entero-mezenteric era „probabil de câteva zile” și nu ar avea nicio legătură cu folosirea spray-ului lacrimogen de către Jandarmerie.

„Starea lui de sănătate poate explica agresivitatea și comportamentul lui. Nu are nicio legătură una cu alta, nici cu spray, nici cu altceva. La noi a venit în comă, cu tensiune scăzută, cu status hemodinamic compromis și cu burta foarte mare. Am zis de la început că are ceva în burtă. Nu avea lichid, dar burta plesnea. O coincidență de evenimente”, a precizat medicul.

„Toți mor prin insuficiență cardio-respiratorie”

Ultima știre despre presupusa cauză a decesului lui Csapai a apărut ieri pe site-ul știrisuceava.net, cu titlul „EXCLUSIV Medicii legiști confirmă că intervenția violentă a jandarmilor a contribuit la moartea bărbatului din Vatra Dornei. Cauza directă a decesului: Insuficiența cardio-respiratorie acută. Bărbatul a fost strâns de gât, apăsat cu genunchii în zona plămânilor și i-a fost pulverizat spray lacrimogen direct în căile respiratorii”.

Pe certificatul eliberat pe 21 iulie de Serviciul de Medicină Legală Suceava, cauza directă a morții este, într-adevăr, „insuficiența cardio-respiratorie acută”. Publicația locală susține că asta ar confirma faptul că bărbatul a murit pentru că nu a mai putut respira în urma intervenției jandarmilor.

Însă acest diagnostic e trecut la toate decesele și nu este relevant pentru caz, mi-a explicat șefa serviciului, medicul legist Lăcrămioara Bălan.

„Toți mor prin insuficiență cardio-respiratorie. Că astea cedează, cordul și pulmonul. Acest diagnostic se scrie la toată lumea. Elementele specifice acestui caz sunt infarctul entero-mezenteric total și peritonita generalizată. Dar trebuie să fie dovedite și corelate cu examenele de laborator, care sunt cruciale. Acestea apar în raportul final, care e înaintat spre Poliție și Parchet”, mi-a spus Bălan.

Raportul final al necropsiei va fi gata într-o lună, iar medicul nu poate spune în acest moment dacă acțiunea jandarmilor a contribuit în vreun mod la dezvoltarea infarctului entero-mezenteric total, complicat de o peritonită generalizată.

Ghidul Jandarmariei: „Atenție! Nu se pulverizează substanța direct în fața adversarului”

Intervenția celor trei jandarmi este acum sub lupa procurorilor de la Parchetul Militar Iași. Aceștia au deschis chiar de sâmbăta trecută un dosar penal, la o zi după acțiunea din Parcul Central Vatra Dornei.

Purtătorul de cuvânt al Jandarmeriei Suceava, Bogdan Corneci, a explicat că jandarmii au intervenit la cererea unui tată.

„Un bărbat a venit cu fetița lui de mână să reclame la jandarmeriță și băiatul care era în patrulă. Fata plângea. Au mers să-l scoată pe bărbat din mulțime, l-au extras, erau în zona adiacentă spectacolului, dar a fost recalcitrant, violent. Era destul de corpolent și s-a opus acțiunii de imobilizare a jandarmilor”, spunea sâmbătă Cornaci. Tatăl le-a spus jandarmilor că bărbatul ar fi atins-o în mod indecent și repetat pe fiica lui de 12 ani.

Cât despre utilizarea spray-ului lacrimogen, Corneci a susținut, într-o intervenție la Digi24, că jandarmii au respectat procedura.

„Nu am informații că ar fi existat un prag minim (de la care se dă cu spray). Știu că se folosește în funcție de situație”, a adăugat el.

Însă altceva spune Ghidul de Intervenție Profesională al Jandarmeriei Române, editat de Ministerul Afacerilor Interne. La pagina 62 se menționează că „distanța eficientă de folosire este de maximum trei metri, dar nu mai puțin de 1,5-2 metri”.

Pe aceeași pagină scrie cu litere mari, într-o căsuță galbenă: „Atenție! Nu se pulverizează substanța direct în fața adversarului”.

Dar un polițist căruia i-am cerut părerea despre modul în care au intervenit jandarmii de la Vatra Dornei mi-a explicat că recomandările ghidului se referă la „situații în care ai recalcitrantul în fața ta și colegii sunt în linie cu tine sau în spatele jetului. În situația respectivă, a folosit spray nu ca să oprească un atac, ci ca să-i slăbească rezistența. La fel putea să îi dea un pumn în coaste sau altceva. În situația aia, jetul de la distanță mare ar fi lovit colegul jandarm, dacă nu era centrat pe fața ăluia”.

„Individul a luat-o la fugă”

Ioan Csapai era suspect într-un dosar de act sexual cu un minor, în lucru la Poliția Municipiului Vatra Dornei.

„Se începuse urmărirea penală în rem, din câte am eu la dosar. Nu fusese acuzat. E un dosar penal înregistrat în septembrie 2018 pe rolul Parchetului. Iar faptele s-au întâmplat undeva în cursul lunilor iulie-august 2018”, mi-a explicat purtătoarea de cuvânt a Parchetului de pe lângă Judecătoria Vatra Dornei, Sofica Feclistov.

Victima din dosar era un minor cu vârsta de 15 ani. Purtătorul de cuvânt al Poliției Suceava, Ionuț Epureanu, mi-a spus că oamenii legii au deschis dosarul pentru că l-au prins în flagrant pe Ioan Csapai în timp ce-i făcea sex oral unui minor sub un pod din Vatra Dornei.

„El practic sugea cucul de la niște alte persoane, pe care le mai și plătea cumva. Le dădea câte cinci lei, ca tot el să sugă cucul”, a completat Epureanu.

Acțiunea Jandarmeriei a stârnit reacții divergente în comunitate. Bărbatul care l-a reclamat pe Csapai pentru că i-ar fi atins fiica le-a mulțumit jandarmilor de la Vatra Dornei.

„Domnii l-au rugat să se legitimeze și să-i urmeze, la care individul a luat-o la fugă. Dacă ești nevinovat, nu fugi. (...) Nu trebuie să așteptăm să se întâmple ceva grav cu copiii noștri ca să acționăm. Oricum trebuie să-mi duc fata la psiholog”, a declarat acesta pentru Adevărul.

Încercarea lui Csapai de a scăpa de jandarmi e surprinsă și de camerele de supraveghere din Parcul Central. Înregistrarea din ziua respectivă a fost publicată astăzi de presa locală din Suceava.

Csapai lucra la complexul hotelier Bradu-Călimani din Vatra Dornei.

„Îl cunosc de 40 de ani și dacă țipa cineva la el plângea. Eu nu știu să fi avut probleme cu Poliția. Iar jandarmii au fost cam brutali”, a explicat Rodica Mitocar, șefa directă a bărbatului decedat, pentru Monitorul de Suceava.

„Era un om bun și harnic. El dintotdeauna a fost mai ciudățel, avea probleme. Ceea ce i s-a întâmplat este o nedreptate! Lucra în spălătorul de vase de la hotel. Era necăjit”, scrie o cunoștință în comentariile la postarea de Facebook a clipului cu intervenția jandarmilor.

Singura rudă care a vorbit public este fratele său, Ghică Csapai. Acesta a explicat pentru Adevărul că Ioan Csapai divorțase în urmă cu 17 ani și avea doi copii. Era pensionat pe caz de boală, cu probleme cardiace. Lucra patru ore pe zi la complexul hotelier.

„Nu era nici pedofil și nici criminal. Chiar dacă ar fi fost, tot nu trebuia omorât. Nu am nevoie de despăgubiri. Vreau să plătească cei vinovați. Am văzut înregistrarea video, am văzut cum au acționat jandarmii”, a spus Ghică.

Însă nu doar intervenția jandarmilor este anchetată de procurori, ci și faptele care-l privesc pe Ioan Csapai. Parchetul de pe lângă Judecătoria Vatra Dornei a deschis un dosar penal pentru corupere sexuală de minori pentru ce s-a întâmplat pe 19 iulie în Parcul Central.